Odvolanie podané 18. januára 2023: Ferriera Valsabbia SpA, Valsabbia Investimenti SpA proti rozsudku Všeobecného súdu (štvrtá rozšírená komora) z 9. novembra 2022 vo veci T-655/19, Ferriera Valsabbia a Valsabbia Investimenti/Komisia
(vec C-29/23 P)
Jazyk konania: taliančina
Účastníci konania
Odvolateľky: Ferriera Valsabbia SpA, Valsabbia Investimenti SpA (v zastúpení: D. Fosselard, avocat a avvocato, D. Slater, avocat a solicitor, G. Carnazza, avvocata)
Ďalší účastník konania: Európska komisia
Návrhy odvolateliek
Odvolateľky žiadajú, aby Súdny dvor:
zrušil rozsudok Všeobecného súdu Európskej únie z 9. novembra 2022 vo veci T-655/19, Ferriera Valsabbia a Valsabbia Investimenti/Komisia,
v súlade s článkom 61 Štatútu Súdneho dvora vydal konečné rozhodnutie vo veci a zrušil, pokiaľ ide o odvolateľky, rozhodnutie Komisie C(2019) 4969 final zo 4. júla 2019, týkajúce sa údajného porušenia článku 65 Zmluvy o založení Európskeho spoločenstva uhlia a ocele, vydané vo veci AT.37956 – Výstužné tyče do betónu,
v súlade s článkom 138 rokovacieho poriadku uložil Komisii povinnosť nahradiť trovy konania tak pred Všeobecným súdom, ako aj pred Súdnym dvorom.
Odvolacie dôvody a hlavné tvrdenia
Na podporu svojho odvolania odvolateľky uvádzajú tri odvolacie dôvody:
Prvý odvolací dôvod: Porušenie článku 266 ZFEÚ. Porušenie článku 14 a článku 27 ods. 1 nariadenia č. 1/20031, ako aj článkov 11, 12 a 14 nariadenia č. 773/20042 . Nesprávne a protirečiace si odôvodnenie. Opomenutie rozhodnúť. Nesprávne právne posúdenie a zjavne nesprávne posúdenie.
Všeobecný súd vychádzal zo zjavne nesprávneho právneho posúdenia a svoj rozsudok nesprávne odôvodnil, keď sa nevyjadril k niektorým výhradám vzneseným odvolateľkami, pričom uviedol, že Komisia reorganizovaním ústneho vypočutia vo veci samej za prítomnosti zástupcov členských štátov v roku 2018 napravila procesnú vadu, ktorú Súdny dvor vytkol vo svojom rozsudku z 21. septembra 2017 v spojených veciach Ferriera Valsabbia, Valsabbia Investimenti a Alfa Acciai/Komisie, C-86/15 P a C-87/15 P.
Druhý odvolací dôvod: Nesprávny výklad a porušenie článku 6 EDĽP a článkov 41 a 47 Charty. Zjavne nesprávne právne posúdenie a prekročenie právomoci. Opomenutie rozhodnúť a porušenie článku 296 ZFEÚ.
Všeobecný súd vylúčil, že by dĺžka konania, tak z hľadiska samotnej administratívnej fázy, ako aj konania ako celku, bola neprimeraná a že by táto dĺžka konania zasiahla do práva odvolateliek na obhajobu, čím vychádzal z nesprávneho právneho posúdenia a zjavne nesprávneho posúdenia, ako aj z určitého hľadiska nerozhodol o niektorých výhradách vyslovených odvolateľkami voči rozhodnutiu Komisie, pričom svoj rozsudok nesprávne odôvodnil.
Tretí odvolací dôvod: Porušenie článku 296 ZFEÚ. Nesprávne a protirečivé odôvodnenie rozsudku. Opomenutie rozhodnúť a zjavne nesprávne posúdenie.
Všeobecný súd vychádzal zo zjavne nesprávneho právneho posúdenia, zjavne nesprávneho posúdenia a rozsudok je poznačený vadou nesprávneho odôvodnenia, keď dospel k záveru, že rozhodnutie Komisie bolo dostatočne odôvodnené.
____________
1     Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 (Ú. v. ES L 1, 2003, s. 1; Mim. vyd. 08/002, s. 205).
1     Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 2004, s. 18; Mim. vyd. 08/003, s. 81).